RO Jurnalul Oficial al Uniunii Europene C 108/18

Publicarea unei cereri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2016/C 108/08)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

„ISTARSKO EKSTRA DJEVIČANSKO MASLINOVO ULJE”

Nr. UE: HR-PDO-0005-01358 – 30.7.2015

DOP ( X ) IGP ( )

1. Denumirea (denumirile)

„Istarsko ekstra djevičansko maslinovo ulje”

2. Statul membru sau țara terță

Croația

3. Descrierea produsului agricol sau alimentar

3.1. Tipul de produs

Clasa 1.5. Uleiuri și grăsimi (unt, margarină, ulei etc.)

3.2. Descrierea produsului căruia i se aplică denumirea de la punctul 1

„Istarsko ekstra djevičansko maslinovo ulje” este un ulei de măsline extravirgin obținut direct, numai prin mijloace mecanice, din fructul măslinului (Olea europaea, L.).

La momentul comercializării, produsul trebuie să prezinte următoarele caracteristici fizico-chimice și organoleptice:

— conținut de acizi grași liberi, exprimat ca proporție de acid oleic: ≤ 0,4 %;

— indice de peroxid: ≤ 6 mmol O2/kg;

— K232: ≤ 2,25;

— K270: ≤ 0,20;

— Delta-K: ≤ 0,01;

— aromă: moderată spre puternică, de măsline proaspete, fructe, legume sau alte plante verzi, precum frunzele verzi, iarba verde etc. (mediana atributului fructat pe o scară liniară continuă este de > 3,0);

— gust: de măsline sănătoase și proaspete, cu următoarele valori ale gustului amar și ale gustului picant:

— gustul amar: ușor, moderat sau puternic (mediana atributului amar pe o scară liniară continuă este de ≥ 2,0);

— gustul picant: ușor, moderat sau puternic (mediana atributului amar pe o scară liniară continuă este de ≥ 2,0).

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Pentru producția de ulei „Istarsko ekstra djevičansko maslinovo ulje” se pot folosi fructele următoarelor soiuri de măslin: Istarska belica, Buža, Karbonaca, Črnica, Žižolera, Rošinjola, Puntoža, Leccino, Frantoio, Moraiolo, Pendolino și Picholine. Într-o cantitate dată de „Istarsko ekstra djevičansko maslinovo ulje”, cel puțin 80 % din ulei trebuie să fie obținut din fructele unuia sau mai multora dintre soiurile enumerate mai sus.

Pentru producția de „Istarsko ekstra djevičansko maslinovo ulje” pot fi utilizate și alte soiuri de măslin, însă ponderea acestora nu trebuie să depășească 20 %.

În cazul uleiurilor dintr-un singur soi, uleiul trebuie să fie obținut în proporție de cel puțin 80 % dintr-un singur soi de măslin.

3.4. Etape specifice ale producției care trebuie să se desfășoare în aria geografică delimitată

Toate etapele producției uleiului „Istarsko ekstra djevičansko maslinovo ulje”, de la cultivare la prelucrarea măslinelor, trebuie să se desfășoare în aria geografică delimitată la punctul 4.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

Pentru a se păstra caracteristicile și calitatea specifice ale uleiului, acesta trebuie ambalat în aria geografică delimitată la punctul 4. Ambalarea uleiului în aria de producție reduce la minimum riscul alterării calității produsului din cauza transportului și a decantărilor multiple, când produsul ar putea fi expus unor fluctuații de temperatură, oxigenului atmosferic și luminii. Mai mult, limitarea ambalării la aria de producție permite autorităților de inspecție competente să efectueze controale de conformitate în prezența producătorilor în cauză care, potrivit tradiției, îmbuteliază ei înșiși uleiul. Certificarea conformității și dreptul de utilizare a denumirii de origine sunt de o importanță crucială pentru acești producători, deoarece confirmă încrederea consumatorilor, oferă un avantaj concurențial și, în cele din urmă, determină profituri sporite.

Ambalarea uleiului în aria de producție facilitează considerabil trasabilitatea și controlul calității, care ar fi greu de efectuat în afara ariei de producție.

3.6. Norme specifice privind etichetarea produsului la care se referă denumirea înregistrată

Denumirea produsului „Istarsko ekstra djevičansko maslinovo ulje” trebuie să poată să fie distinsă cu claritate de orice altă inscripție, datorită dimensiunii, tipului și culorii literelor (caracterelor tipografice). Dimensiunea inscripției producătorului nu poate depăși 70 % din dimensiunea denumirii de origine.

Sunt permise utilizarea denumirilor exploatațiilor agricole sau ale fermelor familiale (stancija, pl. stancije) etc. și a localizărilor specifice ale acestora, menționarea toponimelor sau referirile la îmbutelierea în cadrul exploatației sau în cadrul unei asociații de exploatații aflate în aria de producție, însă numai dacă uleiul este produs doar din măsline recoltate în livezi din cadrul exploatației în cauză, mai exact în livezile de măslini aflate în locul indicat pe etichetă.

Denumirea „Istarsko ekstra djevičansko maslinovo ulje” nu poate fi însoțită de niciun alt termen decât cei prevăzuți în caietul de sarcini al produsului. Etichetarea poate conține mențiuni exacte și documentate care au rolul de a evidenția eventualele proceduri specifice adoptate de anumiți producători, de exemplu „dintr-un singur soi”, „culese manual” etc.

De asemenea, pe etichetă trebuie indicat anul recoltării.

La momentul comercializării, fiecare ambalaj trebuie să poarte un timbru autocolant pe care să figureze logoul comun și numărul unic de ambalare, care asigură trasabilitatea și respectarea caietului de sarcini al produsului.

Toți utilizatorii denumirii de origine care comercializează produsul în conformitate cu caietul de sarcini al acestuia au dreptul de a utiliza timbrul în aceleași condiții.

Logoul comun este prezentat în cele ce urmează.

Logoul comun este format dintr-o elipsă verticală cu denumirea „Istarsko ekstra djevičansko maslinovo ulje” inscripționată pe marginea exterioară. Interiorul logoului înfățișează peninsula Istria, granițele ariei de producție fiind evidențiate. Din vârful sudic al peninsulei se scurge o picătură de ulei stilizată.

4. Delimitarea concisă a ariei geografice

Uleiul „Istarsko ekstra djevičansko maslinovo ulje” poate fi produs doar în interiorul granițelor administrative ale cantonului Istria și într-o parte a cantonului Primorje-Gorski Kotar. În cantonul Istria, uleiul „Istarsko ekstra djevičansko maslinovo ulje” poate fi produs pe teritoriul următoarelor orașe și localități: Buje, Buzet, Labin, Novigrad, Pazin, Poreč, Pula, Rovinj, Umag, Vodnjan, Bale, Barban, Brtonigla, Cerovlje, Fažana, Funtana, Gračišće, Grožnjan, Kanfanar, Karojba, Kaštelir-Labinci, Kršan, Lanišće, Ližnjan, Lupoglav, Marčana, Medulin, Motovun, Oprtalj, Pićan, Raša, Sveta Nedjelja, Sveti Lovreč, Sveti Petar u Šumi, Svetvinčenat, Tar-Vabriga, Tinjan, Višnjan, Vižinada, Vrsar și Žminj. În cantonul Primorje-Gorski Kotar, uleiul „Istarsko ekstra djevičansko maslinovo ulje” poate fi produs pe teritoriul următoarelor orașe și localități: Mošćenička Draga, Lovran, Opatija, Matulji și Kastav.

5. Legătura cu aria geografică

Specificitatea ariei

Din punctul de vedere al caracteristicilor sale geologice, topografice și, într-o oarecare măsură, climatice, peninsula Istria este formată din trei părți distincte: fâșia muntoasă de la marginea nordică și nord-estică, partea centrală deluroasă, cu depozite de fliș, și platoul care se întinde de-a lungul coastei sudice și vestice. Părțile de sud și de vest, care au o climă mediteraneeană, sunt cele mai importante din punctul de vedere al cultivării măslinilor. Deși se află la marginea zonei propice, ca latitudine, pentru cultivarea măslinilor, peninsula Istria se bucură de o climă mai blândă decât cea a altor zone aflate la aceeași latitudine, datorită formei și orientării ei. În sud, clima prezintă caracteristici eumediteraneene, cu o influență maritimă puternică, un anotimp estival foarte uscat, o temperatură anuală medie de aproximativ 16 °C și precipitații anuale totale de aproximativ 820 mm. Zonele vestice și nord-vestice sunt caracterizate de o climă eumediteraneeană datorită căreia sezonul estival nu este atât de uscat, temperaturile anuale medii sunt de aproximativ 14 °C, iar cele mai mari valori înregistrate ale precipitațiilor anuale totale sunt de aproximativ 1 000 mm.

Faptul că solul și clima Istriei favorizează cultivarea măslinilor a fost recunoscut deja din vremea Romei antice. Astfel, de 2 000 de ani, măslinii și uleiul de măsline sunt nu doar un factor economic important, ci și marca comercială a Istriei. Unele dintre amforele descoperite mai poartă încă inscripțiile cu „Olei Histrici” (Ulei din Istria) și „Olei flos” (ulei de primă presă), indicând că pe vremea respectivă exista o etichetare anume pentru uleiurile de calitate. Uleiul de măsline din Istria era transportat pe rutele comerciale spre nordul Italiei, Noricum și Panonia.

În a doua jumătate a secolului al XX-lea, cultivarea măslinilor în Istria a început să se dezvolte într-un ritm mai rapid. Cu ajutorul unor instituții științifice și profesionale, au fost plantate noi livezi de măslini, a fost extinsă parțial gama de soiuri și au fost introduse noi tehnici de producție și prelucrare a măslinelor. Străvechea tradiție a cultivării măslinilor și apariția unor noi tendințe au dus treptat la o tot mai bună specializare a cultivatorilor și prelucrătorilor de măsline din Istria. Stimulați de curiozitatea lor insațiabilă, de tendința spre inovare și de spiritul concurențial, aceștia au profitat imediat de noua oportunitate de a perfecționa cunoștințele și competențele transmise de-a lungul generațiilor.

Specificitatea produsului

Uleiul „Istarsko ekstra djevičansko maslinovo ulje” este prețuit și recunoscut pentru calitatea sa superioară și pentru caracteristicile sale organoleptice, care sunt rezultatul unei combinații de factori. Uleiul are o aromă moderată spre intensă, de măsline proaspete, în suprapunere frecventă cu note de fructe, legume sau plante verzi (de exemplu, frunze verzi, iarbă verde etc.) de intensități diferite. Uleiul „Istarsko ekstra djevičansko maslinovo ulje” are unu gust armonios, amintind de măsline proaspete și sănătoase, în general cu note moderate de amar și picant.

Produsul „Istarsko ekstra djevičansko maslinovo ulje” este bogat în compuși volatili cu structură C6 și C5 care sunt legați de aromele sale de verde, precum și de gustul amar și de cel picant. Totuși, atributele amar și picant ale uleiului „Istarsko ekstra djevičansko maslinovo ulje” nu sunt legate doar de conținutul bogat în compuși volatili, ci și de proporția ridicată de substanțe fenolice care, pe lângă faptul că accentuează proprietățile organoleptice ale uleiului, influențează în mod pozitiv proprietățile nutriționale și stabilitatea acestuia, făcându-l mai rezistent la oxidare.

Mai mult, anii de cercetări asupra uleiurilor extravirgine de măsline din Istria au dovedit în mod științific valoarea nutrițională a acestor produse și au confirmat faptul că, pe lângă bogăția în substanțe fenolice, aceste uleiuri au și un conținut ridicat de acid oleic. În medie, uleiul „Istarsko ekstra djevičansko maslinovo ulje” are un conținut bogat în acid oleic (cel mai adesea de peste 74 %), în vreme ce procentajul de acid linolenic este de sub 10 %. Această compoziție chimică specifică a uleiului „Istarsko ekstra djevičansko maslinovo ulje”, mai exact proporția ridicată a acizilor oleic și linolenic (> 7), combinată cu conținutul bogat în fenoli, îmbunătățește stabilitatea la oxidare a produsului.

O altă caracteristică distinctivă a uleiului „Istarsko ekstra djevičansko maslinovo ulje” este faptul că prezintă un conținut foarte redus de acizi grași liberi și un indice de peroxid scăzut.

Legătura cauzală dintre aria geografică și produs

Dat fiind că peninsula Istria se află chiar la granița nordică a regiunii în care se cultivă măslini, ar putea exista impresia că această zonă nu beneficiază de condiții propice pentru cultivarea măslinilor. Istria a fost însă recunoscută deja din vremea romanilor ca un loc ideal pentru producția de măsline și de ulei de măsline de înaltă calitate. Dovada directă a acestui fapt este marea varietate a soiurilor de măslini cultivate în Istria. Faptul că uleiul „Istarsko ekstra djevičansko maslinovo ulje” îndeplinește întotdeauna criteriile organoleptice și chimice prevăzute la punctul 3.2, indiferent de soiurile din care este obținut, demonstrează contribuția considerabilă a condițiilor pedoclimatice din peninsula Istria la calitatea și caracteristicile măslinelor cultivate acolo și la proprietățile chimice și organoleptice ale uleiului.

Principala consecință a condițiilor climatice specifice din Istria este ponderea mare a acidului oleic mononesaturat în totalul acizilor grași din compoziția uleiului „Istarsko ekstra djevičansko maslinovo ulje”. Acest lucru se datorează faptului că măslinii se adaptează la clima mai rece producând mai mult acid oleic (Pannelli et al., 1993, în O. Koprivnjak, I. Vrhovnik, T. Hladnik, Ž. Prgomet, B. Hlevnjak și V. Majetić Germek: „Obilježja prehrambene vrijednosti djevičanskih maslinovih ulja sorti Buža, Istarska bjelica, Leccino i Rosulja”, Hrvatski časopis za prehrambenu tehnologiju, biotehnologiju i nutricionizam nr. 7, 2012, p. 174).

Compoziția chimică bogată în compuși volatili a uleiului „Istarsko ekstra djevičansko maslinovo ulje”, care influențează aromele verzi (dintre care unele sunt responsabile pentru gustul amar și picant al uleiului), nu se datorează doar gamei de soiuri și condițiilor climatice, ci și proceselor de producție adoptate de cultivatorii de măslini, și anume recoltarea manuală a măslinelor atunci când sunt de-abia coapte și aplicarea bunelor practici în ceea ce privește păstrarea și prelucrarea măslinelor și depozitarea uleiului. Așadar, expertiza și competențele în materie de cultivare a măslinilor și de obținere și depozitare a uleiului, acumulate și perfecționate de cultivatorii și prelucrătorii locali de măsline de-a lungul generațiilor, au un rol esențial în asigurarea calității produsului.

O recoltare timpurie, efectuată atunci când fructele sunt încă verzi sau pătate și ferme, afectează mult caracteristicile uleiului. Această practică de producție a devenit un element de bază pentru cultivatorii de măslini din Istria. Pe lângă faptul că ea ajută la evitarea temperaturilor scăzute, care ar putea provoca înghețul fructelor, recoltarea timpurie previne infestarea cu a doua și a treia generație a muștei măslinului, care ar putea afecta grav calitatea uleiului. În plus, se știe că o recoltare timpurie îmbunătățește în mod direct indicatorii calității chimice și caracteristicile specifice în materie de gust și aromă ale uleiului „Istarsko ekstra djevičansko maslinovo ulje”. De asemenea, recoltarea timpurie este legată de niveluri scăzute ale acizilor grași liberi, de un indice de peroxid scăzut și de numere K joase, precum și de o intensitate sporită a proprietăților organoleptice pozitive în materie de gust și aromă. (K. Brkić Bubola, O. Koprivnjak, B. Sladonja, D. Škevin, I. Belobrajić: „Chemical and sensorial changes of Croatian monovarietal olive oils during ripening”, European Journal of Lipid Science and Technology, vol. 114, 2012, p. 1400).

Interacțiunea dintre diverșii factori naturali și umani locali menționați mai sus conferă produsului cu denumirea de origine protejată „Istarsko ekstra djevičansko maslinovo ulje” caracterul său distinctiv, și anume un gust armonios și un echilibru între gustul picant, cel amar și cel fructat ale fructului măslinului.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

http://www.mps.hr/UserDocsImages/HRANA/ISTARSKO%20ED%20MASLINOVO%20ULJE/2015-12-23-IEDMU%20-%20IzmIjenjena%20Specifikacija%20proizvoda.pdf

(1) JO L 343, 14.12.2012, p. 1.